Ōkurayama-bakken

Ōkurayama-bakken (japansk: 大倉山シャンツェ, Ōkurayama Syantse), offisielt Ōkurayama Skihopp-Stadion (大倉山ジャンプ競技場, Ōkurayama Jampu Kyōgijō), er en hoppbakke i Sapporo i Japan. Bakken ligger i Miyanomori-området i bydelen Chūō-ku, i østhellingen av fjellet Okura. Den er eid av Sapporo by. Siden 2017 har bakken vært homologert med ulik størrelse for sommer- og vinterbruk, med K120 (HS134) på plastdekket om sommeren og K123 (HS137) på snødekke om vinteren.FIS: Homologated Jumping Hills  (28. desember 2017, besøkt 15. januar 2018)

Ōkurayama-bakken var arena for skihopping (stor bakke) under OL i 1972 og ski-VM i 2007, samt vinter-Universiaden i 1991. Normalbakkerennene i alle mesterskapene ble holdt i den mindre Miyanomori-bakken, som ligger ca. 1 km sør for Ōkurayama-bakken. Ōkurayama-bakken har vært fast arena for verdenscuprenn i hopp for menn siden verdenscupens første sesong i 1979/80.

 Historie 
Hoppbakken ble bygd mellom juli og oktober 1931, med personlig assistanse fra prins Yasuhito, en yngre bror av keiser Hirohito. Tegningene til bakken, med K-punkt 60 meter, ble laget av norske Olaf Helset. Byggingen av hoppbakken ble bekostet av baron Kishichiro Okura, og bakken ble oppkalt etter ham. Det første rennet i bakken ble holdt 17. januar 1932. I 1952 ble Ōkurayama-bakken utvidet til 80-metersbakke.

Da Sapporo fikk vinter-OL 1972, ble det først vurdert å bygge storbakken og normalbakken på samme sted. Men denne planen ble endret da det ble bestemt at Ōkurayama-bakken skulle utbygges, siden det ikke var plass til begge bakkene der Ōkurayama-bakken lå.OL-rapporten s. 246 Ombyggingen til OL ble utført mellom mars 1969 og januar 1972, og bakken fikk da K-punkt 110 meter. I forbindelse med ombyggingen overtok Japans kultur- og undervisningsdepartement eierskapet av bakken.

Senere er bakken blitt ombygd og modernisert flere ganger. Den ble utvidet til K115 i 1986 og K120 i 1996. I 1982 ble det bygd skiheis i bakken. Ved den siste ombyggingen i 1997/98 ble heisen utvidet, og bakken fikk plastmatter, slik at den også kan brukes sommerstid. Ved samme anledning ble det også montert flomlysanlegg i bakken. I 1995 overtok Sapporo by igjen som eiere av bakken.

Hoppbakken har i utgangspunktet K-punkt 120 meter og bakkestørrelse 134 meter.Skisprungschanzen: Sapporo (Ōkurayama) (arkivert 5. oktober 2016 av Internet Archive) Det er fortsatt sertifisert størrelse i sommerhalvåret, men siden 2017 har bakkens homologerte størrelse om vinteren (på snø) vært K123 (HS137).

Arenaen har plass til 44 000 tilskuere. I tilknytning til Ōkurayama-bakken ligger Sapporo Vintersportsmuseum, som ble etablert i 2000.

Ved ombyggingen til OL i 1972 ble bakken dreiet noe for å begrense problemene med vind som tidligere hadde skapt ulike forhold for hopperne.OL-rapporten s. 265 Dette var imidlertid ikke helt vellykket, og vinden gjorde store utslag i storbakkerennet i OL, da flere hoppere ble tatt av vindkast og polakken Wojciech Fortuna svært overraskende vant. Vindforholdene sammen med den lange reisetiden og tidsforskjellen fra Europa gjør at bakken er lite populær blant mange skihoppere. Verdenscup- og kontinentalcuprenn i Sapporo og ellers i Japan har ved mange anledninger hatt dårligere deltakelse av europeiske topphoppere enn tilsvarende renn i Europa.

 Bakkerekorder 
Anerkjent bakkerekord (verdenscup eller internasjonale mesterskap) i Ōkurayama-bakken er 144 meter, satt av Maciej Kot (Polen) og Stefan Kraft (Østerrike) i verdenscupen 12. februar 2017, henholdsvis i kvalifiseringen og i hovedkonkurransen. Junshiro Kobayashi (Japan) nådde 147 meter 4. november 2017.

Listen omfatter også bakkerekorder som ikke er satt i internasjonale mesterskap, verdenscuprenn eller tilsvarende. Kilde: Sapporo Development Corporation Inc.

 Dato Navn  Lengde 1932  Kenji Hama 34 m 1932  Shiro Yamada 44,5 m 1932  Shunji Tatta 47 m 1932  Kenji Hama 48 m 1932  Kinya Kojima 49,5 m 1932  Shigetada Matsuyama 51,5 m 1933  Takeo Asagi 56 m 1934  Shunji Tatta 61,5 m 1934  Masaji Iguro 67 m 1937  Noboru Hoshino 70 m 1938  Goro Adachi 70 m 1939  Fumio Asagi 79 m 1952  Shibono Hiroaki 84 m 1955  Hiroji Yoshizawa 86,5 m 1956  Sadao Kikuchi 87 m Dato Navn Lengde 1957  Koichi Sato 90 m 1957  Sadao Kikuchi 91 m 1958  Koichi Sato 92 m 1961  Takashi Matsui 94 m 1962  Sadao Kikuchi 94 m 1963  Sadao Kikuchi 102 m 1964  Sadao Kikuchi 103,5 m 1969  Josef Matouš 104 m 1971  Yukio Kasaya 112,5 m 1971  Amatsugu Konno 114,5 m 1974  Yukio Kasaya 115 m 1977  Walter Steiner 115,5 m 1978  Bjarne Næs 118 m 1982  Hirokazu Yagi 119 m Dato Navn Lengde 1985  Masahiro Akimoto 122,5 m 1990  Anssi Nieminen 123,5 m 1992  Masahiko Harada 123,5 m 1992  Jin’ya Nishikata 123,5 m 1993  Kenji Suda 124,5 m 1994  Jens Weißflog 125 m 1994  Noriaki Kasai 127 m 1994  Noriaki Kasai 135 m 1997  Falko Krismayr 138 m 1998  Takanobu Okabe 138,5 m 1998  Masahiko Harada 140,5 m 2002  Masahiko Harada 141 m 25. mars 2005  Yusuke Kaneko 145 m 11. januar 2010  Noriaki Kasai 145 m

 Se også 
 Verdenscuprenn og mesterskap i Ōkurayama-bakken

Referanser

Eksterne lenker
 Sapporo Development Corporation Inc.: Okurayama Jump Stadium
 Sapporo Development Corporation Inc.: History of the Okurayama Jump Stadium
 Skisprungschanzen-Archiv: Sapporo (Ōkurayama)
 The Yamasa Institute: Okurayama Ski Jump 
 Offisiell rapport for vinter-OL 1972  s. 265-267


Kategori:Hoppbakker i Japan
Kategori:Hokkaido prefektur
Kategori:Hoppbakker brukt i OL
Kategori:Vinter-OL 1972
Kategori:Byggverk fullført i 1932
Kategori:1932 i Japan